SL Uradni list Evropske unije C 138/34

Obvestilo, objavljeno v skladu s členom 27(4) Uredbe Sveta (ES) št. 1/2003 v zadevi COMP/39.398 – Visa MIF

(Besedilo velja za EGP)

2010/C 138/10

1. UVOD

(1) Kadar namerava Komisija sprejeti sklep, v katerem zahteva odpravo kršitve, in zadevna podjetja ponudijo zaveze, da bodo upoštevala pomisleke, ki jih je v predhodni oceni izrazila Komisija, lahko v skladu s členom 9 Uredbe Sveta (ES) št. 1/2003 z dne 16. decembra 2002 o izvajanju pravil konkurence iz členov 101 in 102 Pogodbe o delovanju Evropske unije (PDEU) (1) Komisija odloči, da postanejo te zaveze za podjetja zavezujoče. Tak sklep se lahko sprejme za časovno omejeno obdobje z ugotovitvijo, da Komisija nima več razlogov za ukrepanje. Komisija v skladu s členom 27(4) navedene uredbe objavi kratek povzetek zadeve in glavno vsebino zavez. Zainteresirane strani lahko predložijo svoje pripombe v roku, ki ga določi Komisija.

2. POVZETEK ZADEVE

(2) Komisija je 3. aprila 2009 sprejela obvestilo o nasprotovanju proti družbam Visa Europe Limited („Visa Europe“), Visa Inc. in Visa International Services Association.

(3) V obvestilu o nasprotovanju, ki je predhodna ocena v smislu člena 9(1) Uredbe (ES) št. 1/2003, je pojasnjeno predhodno stališče Komisije, da je združenje evropskih bank Visa Europe z določanjem večstransko dogovorjenih medfranšiznih provizij za čezmejne transakcije in transakcije na nekaterih domačih (2) prodajnih mestih, opravljene s potrošniškimi plačilnimi karticami VISA, VISA Electron in V PAY znotraj EGP, kršilo člen 101 PDEU in člen 53 Sporazuma EGP.

(4) Medfranšizne provizije dejansko plača banka trgovca („pridobitelj“) banki imetnika kartice („izdajatelj“) za vsako transakcijo s plačilno kartico na prodajnem mestu. Kadar imetnik kartice pri nakupu blaga ali storitev od trgovca uporabi plačilno kartico, trgovec dejansko plača provizijo pridobitelju. Pridobitelj obdrži del te provizije (marža pridobitelja), del pripada izdajatelju (večstranska medfranšizna provizija), majhen del pa pripada upravljavcu sheme (v tem primeru Visi). V praksi je velik del provizije, ki se zaračunava trgovcu, določen z večstransko medfranšizno provizijo.

(5) V obvestilu o nasprotovanju so izraženi pomisleki, da je cilj in učinek večstranskih medfranšiznih provizij znatno omejevanje konkurence na trgu pridobiteljev v škodo trgovcev in posredno njihovih strank. Zdi se, da so večstranske medfranšizne provizije z uvedbo pomembnega stroškovnega dejavnika, ki je skupen vsem pridobiteljem, umetno zvišale osnovo, na kateri pridobitelji določajo provizije, ki se zaračunavajo trgovcem. Večstranske medfranšizne provizije družbe Visa Europe po predhodnem stališču Komisije niso objektivno potrebne. Omejevalni učinek na trgu pridobiteljev je še dodatno okrepljen z učinkom večstranskih medfranšiznih provizij na trgu omrežij in izdajateljev kot tudi z drugimi omrežnimi pravili in praksami (pravilo spoštovanja vseh kartic (Honour All Cards Rule – HACR), pravilo o nediskriminaciji, poenotenje in uporaba različnih večstranskih medfranšiznih provizij za čezmejne in domače pridobitelje). Nadalje je v obvestilu o nasprotovanju navedeno, da večstranske medfranšizne provizije ne izpolnjujejo zahtev za odobritev izjeme v skladu s členom 101(3) PDEU, pri kateri gre za ustvarjanje učinkovitosti, pri čemer se potrošnikom zagotavlja pravičen delež doseženih koristi.

(6) Obvestilo o nasprotovanju je bilo 29. maja 2009 naslovljeno tudi na Visa Inc. in Visa International Service Association, zlasti glede potencialne avtomatične uporabe njunih medregionalnih večstranskih medfranšiznih provizij (tj. kolikor bi se te provizije lahko uporabljale za čezmejne ali domače transakcije s potrošniškimi karticami VISA in V PAY znotraj EGP) in glede njune vključenosti pri določanju pravila spoštovanja vseh kartic in pravila o nediskriminaciji.

3. GLAVNA VSEBINA PONUJENIH ZAVEZ

(7) Stranke v postopku se ne strinjajo s predhodno oceno Komisije. Družba Visa Europe je kljub temu v skladu s členom 9 Uredbe (ES) št. 1/2003 ponudila zaveze, da bo upoštevala pomisleke Komisije glede konkurence na področju debetnih kartic s takojšnjim plačilom.

(8) Zaveze so na kratko povzete v nadaljevanju in v angleškem jeziku v celoti objavljene na spletni strani Generalnega direktorata za konkurenco na naslednjem naslovu: http://ec.europa.eu/competition/index_en.html

(9) Visa Europe se zavezuje, da bo v dveh mesecih po uradnem obvestilu o sklepu o zavezah znižala povprečne letne ponderirane večstranske medfranšizne provizije za čezmejne transakcije z njenimi potrošniškimi debetnimi karticami s takojšnjim plačilom na 20 baznih točk (0,2 %). Znižanje bo ločeno veljalo tudi v vseh državah EGP, v katerih Visa Europe neposredno določa posebne večstranske medfranšizne provizije za domače transakcije s potrošniškimi debetnimi karticami s takojšnjim plačilom, in v tistih državah EGP, kjer se uporabljajo večstranske medfranšizne provizije za čezmejne transakcije, ker drugih večstranskih medfranšiznih provizij ni.

(10) Na podlagi študij centralnih bank več držav EGP, v katerih so se primerjali stroški kartic s stroški gotovine, je predhodno stališče Komisije, da je večstranska medfranšizna provizija, h katere uporabi v transakcijah s potrošniškimi debetnimi karticami s takojšnjim plačilom se je zavezala Visa Europe, v skladu z metodo indiferentnosti trgovcev (ali ti. „tourist test“), razvito v ekonomski literaturi (3). Provizija, ki prestane ta test (imenovana tudi izravnalna provizija), je določena tako, da je trgovcem vseeno, ali prejmejo kartično ali gotovinsko plačilo. Izravnava je v tem, da provizije, ki jih plačajo trgovci, niso višje od koristi, ki jim jih prinašajo kartične transakcije. Transakcijske koristi nastanejo na primer, kadar kartična plačila v primerjavi z gotovinskimi zmanjšajo stroške trgovcev (npr. ker odpadejo stroški prevoza in varovanja gotovine ali ker je skrajšan čakalni čas na blagajnah). Pod določenimi predpostavkami (npr. obseg, v katerem se provizija prenese na imetnike kartic) bo provizija zagotovila, da imetniki kartic učinkovito izbirajo med plačilnimi instrumenti. V takem primeru bo večstranska medfranšizna provizija omogočila pošiljanje pravilnih cenovnih signalov imetnikom kartic, ki bodo ustrezno prilagodili svoje ravnanje.

(11) Poleg tega se Visa Europe zavezuje, da bo še naprej izvajala in izboljševala ukrepe za povečanje preglednosti, ki jih je marca 2009 uvedel njen upravni odbor. Visa Europe se zlasti zavezuje, da bo: — ohranila prakso proti poenotenju provizij, ki se zaračunavajo trgovcem in uporabljajo za več kot en sistem plačilnih kartic ali več kot eno vrsto kartic Vise Europe, in od pridobiteljev zahtevala, da fakturirajo provizije, zaračunane trgovcem in specificirane glede na različne vrste kartic, — od članov Vise Europe še naprej zahtevala, da registrirajo vse večstranske medfranšizne provizije in jih uporabljajo pri čezmejnih transakcijah v obe smeri, — na svoji spletni strani še naprej objavljala vse medregionalne in domače večstranske medfranšizne provizije, tako da bo razvidna veljavna medfranšizna provizija za vse vrste transakcij, in od pridobiteljev zahtevala, da o objavah obveščajo trgovce, — zagotovila, da so komercialne kartice, izdane v EGP, popolnoma jasno prepoznavne in da jih pridobitelj ali trgovec lahko elektronsko identificira na terminalih POS z ustrezno zmogljivostjo, — Visa Europe je že odstopila od pravila spoštovanja vseh kartic (HACR) za kartice VISA, VISA Electron in V PAY, kar pomeni, da se trgovci lahko svobodno odločajo, da bodo sprejemali kartice VISA in/ali VISA Electron in/ali V PAY. Visa Europe ne bo spreminjala prakse v zvezi s pravilom HACR, saj to velja za transakcije z debetnimi karticami s takojšnjim plačilom. Poleg tega bo Visa Europe od pridobiteljev zahtevala, da obvestijo trgovce o tem, da smejo sprejemati kartice VISA in/ali VISA Electron in/ali V PAY in/ali kartice konkurenčnih sistemov, — ostala pri svojem stališču, ki trgovcem dovoljuje, da imajo lahko različne pridobitelje za transakcije z vsako posamezno vrsto plačilnih kartic v sistemu Visa Europe in/ali konkurenčnih sistemih.

(12) Visa Europe imenuje skrbnika za spremljanje izpolnjevanja zavez. Komisija je pooblaščena, da pred imenovanjem potrdi ali zavrne imenovanje predlaganega skrbnika.

(13) Zaveze bodo veljavne štiri leta od dneva uradnega obvestila Visi Europe o sklepu o zavezah in vključujejo mehanizem pregledov.

(14) Zaveze se ne nanašajo na veljavne večstranske medfranšizne provizije Vise Europe za transakcije s potrošniškimi kreditnimi karticami in debetnimi karticami z odloženim plačilom, ki bodo predmet tekoče protimonopolne preiskave, ki jo izvaja Komisija v zvezi s preteklimi večstranskimi medfranšiznimi provizijami Vise Europe za transakcije s potrošniškimi kreditnimi karticami in debetnimi karticami z odloženim plačilom. Predlagane zaveze ne vplivajo na pravico Komisije, da začne ali nadaljuje postopek v zvezi z drugimi pravili omrežja Visa, kot je pravilo spoštovanja vseh kartic, z večstranskimi medfranšiznimi provizijami Vise Europe za transakcije s komercialnimi karticami ali v zvezi z medregionalnimi večstranskimi medfranšiznimi provizijami.

(15) Navedene zaveze veljajo samo za družbo Visa Europe. Tekoča protimonopolna preiskava zoper Visa Inc. in Visa International Service Association (točka 6 zgoraj) glede večstranskih medfranšiznih provizij za plačila s potrošniškimi debetnimi karticami s takojšnjim plačilom posledično ostaja odprta do nadaljnje ocene Komisije, ki bo po možnosti vključevala pripombe k temu obvestilu.

4. POZIV K PREDLOŽITVI PRIPOMB

(16) Komisija namerava na podlagi predloženih pripomb sprejeti sklep v skladu s členom 9(1) Uredbe (ES) št. 1/2003, s katerim bodo zgoraj povzete zaveze, objavljene na spletni strani Generalnega direktorata za konkurenco, postale zavezujoče. Če bo prišlo do bistvenih sprememb zavez, bo treba na novo preveriti trg.

(17) V skladu s členom 27(4) Uredbe (ES) št. 1/2003 Komisija poziva zainteresirane tretje osebe, da predložijo svoje pripombe k predlaganim zavezam. Komisija mora te pripombe prejeti najpozneje v enem mesecu od objave tega obvestila. Poleg tega Komisija poziva zainteresirane tretje osebe, da predložijo nezaupno različico svojih pripomb, v kateri naj izbrišejo poslovne skrivnosti in druge zaupne dele besedila ter jih po potrebi nadomestijo z nezaupnim povzetkom ali oznako „poslovne skrivnosti“ oziroma „zaupno“. Upravičene zahteve bodo upoštevane. Če ne bo poslana nezaupna različica pripomb, bo Komisija upravičeno štela, da pripombe ne vsebujejo zaupnih podatkov.

(18) Pripombe z navedbo sklicne številke COMP/39.398 – Visa MIF lahko pošljete Komisiji po elektronski pošti (COMP-GREFFE-ANTITRUST@ec.europa.eu), po telefaksu (telefaks +32 22950128) ali po pošti na naslednji naslov: European Commission Directorate-General for Competition Antitrust Registry 1049 Bruxelles/Brussel BELGIQUE/BELGIË

(1) UL L 1, 4.1.2003, str. 1. Z učinkom od 1. decembra 2009 sta člena 81 in 82 Pogodbe ES postala člena 101 in 102 PDEU. Določbe novih členov so vsebinsko povsem enake prejšnjima členoma. V tem obvestilu je treba sklicevanje na člena 101 in 102 PDEU razumeti kot sklicevanje na člena 81 in 82 Pogodbe ES, kadar je to ustrezno.

(2) Visa Europe trenutno določa večstranske medfranšizne provizije za domače transakcije v devetih državah. V ostalih državah EGP jih določajo člani združenja Visa Europe.

(3) Glej Jean-Charles Rochet in Jean Tirole: „Must Take Cards and the Tourist Test“, št. 496, IDEI Working Papers (Institut d'Économie Industrielle — IDEI), Toulouse, http://idei.fr/doc/wp/2008/must_take_cards.pdf